સૌરાષ્ટ્રનું વરસાદી ચિત્ર જોઈએ તો અમરેલી, ભાવનગર પંથકના કેટલાક વિસ્તારો, જૂનાગઢ જિલ્લો અને ગીર સોમનાથ જિલ્લો એમ આટલા વિસ્તારોમાં ત્રણેક દિવસથી સારો વરસાદ વરસી રહ્યો છે. જ્યારે પોરબંદરના કેટલાક ભાગો ભીંજાયા છે. તો જામનગર, રાજકોટ, સુરેન્દ્રનગર જિલ્લામાં વરસાદ થયો નથી. જામકંડોરણામાં આજે બપોરે 3 વાગ્યે વરસાદ શરૂ થયો હતો અને બે કલાકમાં બે ઈંચ પાણી વરસી ગયું હતું. જામકંડોરણા તાલુકાના સાજડીયાળી, રંગપર, ધોળીધાર, રાયડી, તરવડા સહિતના ગામોમાં પણ સારા વરસાદના વાવડ છે. ડોળાસાના અહેવાલ મુજબ, કોડીનાર તાલુકાના ડોળાસા ગામે ગઈકાલે ત્રણ ઈંચ વરસાદ વરસી ગયા બાદ આજે 1 ઈંચ પાણી વરસી ગયું હતું. ડોળાસામાં મોસમનો કુલ વરસાદ 6 ઈંચ થયો છે.